Ferozliatina

Ferozliatina je špeciálne surové železo – zliatina s obsahom železa od 4 do 50 %, uhlíkom a jedným alebo viacerými prvkami. Ferozliatiny obvykle nie sú kujné. Vyrábajú sa vo vysokých peciach – tzv. vysokopecné ferozliatiny alebo v oceliarskych elektrických peciach. Vyrábajú sa v rôznych formách, napríklad vo forme bochníkov, ingotov alebo kusov, v tvaroch získaných kontinuálnym liatím, vo forme granúl, prášku alebo aglomerované.

Použitie 
Používajú sa ako prísady (legúry) pri výrobe legovaných ocelí, legovaných liatin a ostatných zliatin vrátane farebných kovov.
Ďalej sa používajú ako odkysličovadlá (redukčné činidlá) a odsírovacie činidlá alebo na podobné účely v hutníctve železa a ocele.
V chemickom priemysle pri výrobe chemikálií.
Niektoré sa vďaka svojim špeciálnym vlastnostiam používajú na špeciálne účely, napríklad ferocér ako zdroj pre výrobu iskier.

Zloženie 
Jednotlivé prvky, ak sú vo ferozliatine prítomné, musia dosiahnuť aspoň tieto minimálne podiely:
 viac ako 10 % chrómu
 viac ako 30 % mangánu
 viac ako 3 % fosforu
 viac ako 8 % kremíka
 viac ako 10 % ostatných prvkov (jednotlivo)
Výnimkou je meď, ktorej obsah nesmie prevýšiť 10 %.

Rozdelenie podľa zloženia 
Ferozliatiny sa delia podľa počtu prvkov prevyšujúcich vyššie uvedené minimálne podiely (prítomnosť uhlíka sa do úvahy neberie) na:
 binárne ferozliatiny – sú zliatiny železa s jedným prvkom prekračujúcim uvedený minimálny podiel. Sú to najmä:
feroalumínium
ferobór
ferocér
ferofosfor
ferochróm
feromagnézium
feromangán a zrkadlovina
feromolybdén
feronikel
feroniób
ferosilícium
ferotitán
ferovanád
ferovolfrám
 ternárne ferozliatiny – sú zliatiny železa s dvoma prvkami prekračujúcimi uvedený minimálny podiel. Sú to najmä:
feromangantitanium
ferosilikoalumínium
ferosilikochróm
ferosilikokalcium
ferosilikomagnézium
ferosilikomangán
ferosilikonikel
ferosilikotitán
ferosilikovolfrám
 quaternárne ferozliatiny – sú zliatiny železa s troma s tromi prvkami prekračujúcimi uvedený minimálny podiel. Sú to najmä:
ferosilikomangánalumínium
ferosilikoalumíniumkalcium

Niektoré ferozliatiny nemusia byť pomenované špecificky podľa obsahu prvkov.

Výroba 
Z výrobného hľadiska sa ferozliatiny delia do dvoch skupín:
 veľkoobjemovo vyrábané ferozliatiny (masové) – vyrábané prevažne v elektrických oblúkových peciach. Patria sem ferochróm, ferosilícium, feromangán a ferosilikomangán. Využívajú sa hlavne pri výrobe ocele (v roku 1994 viac ako 97 % ich produkcie). Na Slovensku je ich výrobcom OFZ, a. s. Istebné.
 špeciálne ferozliatiny – väčšina ostatných. Ich využitie je rozmanitejšie a význam neustále rastie. V roku 1994 sa z nich využilo pre výrobu ocele len viac ako 20 %, v zlievarňach 18 %, v metalurgii hliníka 37 % a pri výrobe chemikálií 16 %.
 
V nasledujúcej tabuľke je uvedené odhadované množstvo celosvetovej produkcie ferozliatin v miliónoch ton.

Suroviny pre výrobu 
Suroviny pre výrobu ferozliatin sú:
 horniny – napríklad chromit s obsahom chrómu,
 vedľajšie produkty iných výrob – napríklad molybdenit z medenej rudy,
 kovový šrot – obsahujúci legované ocele,
 odpad z oceliarní.

Nerastné zdroje sú rozdelené nerovnomerne. Ruda obsahujúca chróm (chromit) pochádza z Južnej Afriky a Kazachstanu. Menšie ložiská sa nachádzajú aj v Európe: vo Fínsku, Turecku, Albánsku a Grécku. Rudy s obsahom mangánu sa nachádzajú v Južnej Afrike, na Ukrajine, v Gabone a Austrálii. Menšie ložiská sú v Brazílii, Indii, Mexiku a Mjanmarsku. Rudy s obsahom molybdénu sa nachádzajú v Severnej Amerike, Čile a Číne. Rudy s obsahom nióbu sa nachádzajú v Brazílii.

Externé zdroje
colný sadzobník SR
OFZ, a.s. Istebné

Referencie